Okresná prokuratúra Partizánske 
Februárová 157, 958 01 Partizánske 	

Sp. zn. : Pv 159/12/3305	Partizánske, 7.5.2013
EEČ : 2-25-9-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
hoci mu zo Zákona o rodine vyplýva povinnosť starať sa o výživu svojho dieťaťa a rozsudkom Okresného súdu v Partizánskom sp. zn. 2P 1112/2008-54 zo dňa 27.08.2008, ktorý nadobudol právoplatnosť dňa 30.09.2008, s účinnosťou od právoplatnosti rozsudku bol zaviazaný prispievať na výživu svojho syna XXXXX,   nar. XXXXX sumou 66,39 € mesačne, vždy do 15-teho dňa daného mesiaca vopred k rukám matky dieťaťa XXXXX, tejto povinnosti sa v Partizánskom a všade tam, kde sa zdržiaval v období od 01.10.2010 do dnešného dňa úmyselne vyhýbal tým, že bol v dobe od 01.08.2010 do 01.05.2012 podnikateľom na základe živnostenského oprávnenia, avšak v dobe od 02.05.2012 do 01.11.2012 mal prevádzkovanie živnosti pozastavené, pričom v tejto dobe sa nikde nezamestnal, ani nezaevidoval na úrade práce, sociálnych vecí a rodiny ako uchádzač o zamestnanie, teda neprejavil vážny záujem o prácu a od 02.11.2012 doposiaľ je opäť podnikateľom na základe živnostenského oprávnenia, výživné neplatil pravidelne a v plnej výške, čím na výživnom zostal dlhovať svojmu synovi XXXXX za uvedené obdobie sumu 785,26 €,  

lebo zanikla trestnosť činu

Odôvodnenie:
	Poverený príslušník Obvodného oddelenia PZ XXXXX uznesením sp. zn. ORP-122/PE-PE-2012 zo dňa 27.03.2012 podľa § 199 ods. 1 Tr. poriadku začal trestné stíhanie a uznesením sp. zn. ORP-122/PE-PE-2012 zo dňa 22.03.2013 podľa § 206 ods. 1 Tr. priadku vzniesol XXXXX obvinenie z prečinu zanedbania povinnej výživy podľa § 207 ods. 2 Tr. zákona na tom skutkovom základe, že obvinený XXXXX v dobe od 01.10.2010 do dnešného dňa v Partizánskom si úmyselne neplní pravidelne a v plnej výške svoju vyživovaciu povinnosť, hoci rozsudkom Okresného súdu XXXXX číslo 2P 1112/2008-54 zo dňa 27.08.2008, právoplatný dňa 30.09.2008 bol zaviazaný prispievať na výživu syna XXXXX, nar. XXXXX sumou 66,39 € mesačne, počnúc dňom právoplatnosti rozsudku, vždy do 15. dňa v mesiaci vopred, k rukám matky dieťaťa XXXXX, čím mu vznikol za uvedené obdobie dlh na výživnom k rukám XXXXX vo výške 785,26 €, pričom XXXXX bol v dobe od 01.08.2010 do 01.05.2012 podnikateľom na základe živnostenského oprávnenia, v dobe od 02.05.2012 do 01.11.2012 mal prevádzkovanie živnosti pozastavené, pričom v tejto dobe sa nikde nezamestnal, ani nezaevidoval na úrade práce, sociálnych vecí a rodiny ako uchádzač o zamestnanie, teda neprejavil vážny záujem o prácu a od 02.11.2012 doposiaľ je opäť podnikateľom na základe živnostenského oprávnenia. 

          Z obsahu vyšetrovacieho spisu, a to najmä z výpovede poškodeného XXXXX vyplýva, že obvinený si vyživovaciu povinnosť neplnil pravidelne a v plnej výške v dobe od 01.10.2010 do dnešného dňa. Zo spisu je ďalej zrejmé, že obvinený bol v dobe od 01.08.2010 do 01.05.2012 podnikateľom na základe živnostenského oprávnenia, v dobe od 02.05.2012 do 01.11.2012 mal prevádzkovanie živnosti pozastavené, pričom v tejto dobe sa nikde nezamestnal, ani nezaevidoval na úrade práce, sociálnych vecí a rodiny ako uchádzač o zamestnanie, teda neprejavil vážny záujem o prácu a v období od 02.11.2012 doposiaľ je opäť podnikateľom na základe živnostenského oprávnenia. Zároveň však z výpovedí poškodeného XXXXX a obvineného XXXXX, ako aj z predložených fotokópií dokladov o zaplatení výživného vyplýva, že obvinený XXXXX uhradil poškodenému XXXXX dňa 27. 3. 2013 sumu 785,26 € a dňa 8.04.2013 taktiež sumu 66,39 €, čo predstavuje celý jeho dlh na výživnom voči poškodenému od 1.10.2010 do mesiaca marec 2013 spolu s bežným výživným za mesiac apríl 2013. Z výpovedí poškodeného pritom nevyplýva, že by trestný čin spôsobil oprávnenej osobe trvalo nepriaznivé následky.

	Podľa § 86 písm. a/ Tr. zákona č. 300/2005 Z. z. v znení neskorších predpisov trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom na vykonané dokazovanie, z ktorého vyplýva, že obvinený XXXXX svoju povinnosť dodatočne splnil a uhradil výživné za obdobie od 1.10.2010 doposiaľ v plnej výške, čo potvrdil svedok – poškodený XXXXX a taktiež skutočnosť, že trestný čin nemal trvalo nepriaznivé následky, je možné konštatovať, že zanikla trestnosť činu. 

	Podľa § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.
	
Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia.		

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Štefan Masár
prokurátor